Čoluteka (upė)
Čoluteka (isp. Río Choluteca) arba Grandė (Río Grande) – upė pietiniame Hondūre, viena ilgiausių šalyje. Prasideda Fransisko Morasano departamente, netoli Lepaterikės, į pietvakarius nuo Tegusigalpos. Pradžioje teka į rytus, vėliau į šiaurę per Tegusigalpą. Toliau daro vingį į pietryčius ir teka El Paraiso departamentu (trumpame ruože sudaro Hondūro-Nikaragvos sieną), o žemupyje teka į pietvakarius Čolutekos departamentu. Įteka į Fonsekos įlanką, sudaro pelkėtą deltą. Upė patvinsta lietinguoju laikotarpiu (nuo gegužės iki spalio). 1998 m. dėl uragano Mičas patvinusi Čoluteka užtvindė Tegusigalpą. Metinis upės nuotėkis 411–2056 km³/s. Per dieną upė nuneša beveik 9000 tonas nešmenų. Čolutekos vanduo intensyviai naudojamas drėkinimui. Svarbiausi miestai prie Čolutekos: Tegusigalpa, Gvadalachara, Potreriljas, Apasilagva, Čoluteka.